정조 21년
掌令朴道翔疏曰伏以臣百無肖似偏蒙渥恩前後所踐歷罔不踰涯屢叨縣邑莫效百里之責十載臺銜曾無一字之補每一循省愧懼靡容重以犬馬之齒居然七旬神精不及於曩時志氣益負於初心引年退伏雖非所敢隨分置散於心則甘誠不意宗正之除掌憲之陞恩旨聯翩有若尙堪驅策者然臣聞命感惶卽地出肅惟以竭蹶奔走爲萬分一報效之圖日昨賓對幸借方寸之地逖違之餘榮感已極而天語溫諄旣使之年又導之言蟣蝨賤臣何以得此於聖明纔下軒墀感淚被面第伏念臣新從下土杜門病蟄一切官師得失機務便否匪惟臣見識之不逮人亦無向臣道者雖欲强爲可否妄效一得其如借視聽於聾瞽何哉然臣久居嶺外凡係隱瘼之最切於民邑者不無一二私憂過計於中者臣請略陳之以冀財幸焉其一曰學術之病自麗朝以來群賢輩出嶺以南素稱鄒魯之鄕文成公安裕出於順興文忠公鄭夢周生於永川先正臣文敬公金宏弼起於玄風先正臣文獻公鄭汝昌作於河東先正臣文元公李彦廸興於慶州先正臣文純公李滉發於禮安斯皆腏食聖廡可謂蔚然盛矣近世以來不但私淑無人闚闖藩籬亦尠其倫一或留意於此邊事者高自標榜低視一世輒曰嶺以北雖有豪傑之士至於篤於躬行深於經術者槪無其人此言不幾於誣一世乎然其自恃之病偏係之累消除他不得自今以後凡道臣守令必擇無私意有學識者使之加意風礪偕至和平之域是爲一分救正之道也其二曰書院之弊大抵創建院宇爲士子藏修之所講劘義理淬礪名行者法意甚盛而第於國朝典禮初無書院定制蓋順興白雲洞書院爲書院創設之首而事在五禮儀已成之後五禮儀本不及書院祀享之禮大典通編中亦無指一定式雖以嶺以南言之一邑之內或設六七書院已不能無弊俎豆之數初無酌定然而牲用剛鬣飯用二簋槪視文廟廡享之禮而春秋必用篚幣雖以文廟釋菜言之只於五聖位用弊十哲以下未有獻幣之禮凡八路院享八百餘處春秋脯幣會減厥數夥然此等處宜在節損禮曰庶羞不越牲牲用剛鬣則雖用牛脯必曰鹿脯槪亦不越牲之義也今院享牲用剛鬣而輒殺數牛以爲供士之需可謂輕重倒置此後院享勿許宰牛祭享脯脩令於鄕校釋菜時預先備待臨享分送恐合事宜書院奴婢宜有定數而一院奴婢之散在各邑者或至五六千或至三四千奸民逃役間多投屬每當簽丁往復紛紜此亦量宜定數凡此數件作爲成憲添載通編恐或爲矯救之一端也其三曰鄕校之重反不如書院嶺南之俗以書院爲重老士宿儒稱爲院長則若固有之鄕校齋任則薄不爲也或有往來書院而不入鄕校者有之書院之齋舍宏侈或倍蓰於鄕校書院則一新修改鄕校則多年頹圮每曰書院則多士出力鄕校則朝家會減每當鄕校修改移還安之時若無自營門狀請香祝下來之事雖有滲漏頹破之處不敢擅自修改云如是之故甚至於級夷藩拔上雨旁風之境此誠列邑之痼弊謹按國朝典禮文廟釋菜則二品官爲獻官移還安告事由則三品官爲獻官以此考之則列邑釋菜該邑守令爲獻官凡於修改移還安時恐不必煩請香祝使各該邑每於春秋釋菜之時兼行告由隨毁隨補則自省會減之費亦無頹漏之患矣其四曰科場之弊鄕試之紛挐有倍於京甚至結黨環帀毆打試官多方鑽刺四面圖囑爲試官者欲循私則不忍負國欲秉公則反招謗怒其爲弊已無可言而若其紛挐之習則鋤耰棘矜之徒皆編於縫掖章甫之列無文無筆瀾入場中專以惹鬧作拿爲能事如欲禁遏此弊莫如預先操切若其鑽刺圖囑之弊專由於平居無篤實之工臨場有躁競之心此不立法嚴防漸至難救謹按我東科制創自高麗光宗之時而其後定式每五百戶取一人許赴以此推之千戶之邑當取二人萬戶之邑當取二十人合以計之七十一州都數亦不少雖然揀擇去取之際固宜十分詳愼略倣朱子貢擧私議之法每式年自本邑大科則背講一經小科則背講一書若子年則講周易論語卯年則講書傳孟子午年則講詩傳小學如是輪回則十年之間爲士子者皆能背誦七書大科則試以賦表策論小科則試以詩賦義疑擇取優等入格者每千戶得二人使各該邑禮吏領付試邑則自無冒入之弊亦有得人之效矣其五曰還餉之弊今之所謂還餉非古之所謂糶糴也大抵糶糴之法春則自官出米穀於民而納民錢布秋則出錢布於民而納民米穀歲歉而穀貴則出穀賤而納錢貴年豐而穀賤則出錢賤而納穀貴以此以彼皆利於民此所謂常平之法而民實賴之還餉之法春而白給秋而白徵至於耗上生耗便是白之又白此旣無益於民而民實不便且還餉督捧之時若値歉荒之歲則十室九空指徵無處隣族之侵紛然竝作國穀終不可以不捧椎膚剝髓尙患不足至於糶糴方春分給之時已捧錢布於民假令受食之民太半逃故官無所失米穀收納之時廉價取民則民皆樂從必有爭先之效然則還餉糶糴名雖相近實則遼絶臣待罪英陽時穀簿中有所謂辛酉火田粟者蓋辛酉年繡衣適過本邑以無歸屬火栗十石付之還案此穀旣非營還又非官穀稱之曰備局句管年年取耗今至五十餘年至於七千石之多若過四五年將至萬石耗之取於民若是無節此不大加更張民不聊生還餉之爲糶糴特一轉移間事雖以嶺南言之必擇明於穀簿之數三守令齊會營門講究變通無弊之策則民有賴而國用亦裕矣其六曰良役之弊國初五衛之制初無徵布之法而間因築城戍邊之役朝家憫其裹糧遠赴許以納布雇代此徵布之法所由起而實則從民願也壬辰亂後五衛罷而訓局設養兵之需專責良布五軍門次第設置收布漸廣所謂鄕軍身不知坐作進退之節而家則無甔石甁盎之儲安得不窮且逃也我東兵力之强甲於天下在勝國時雖以隋帝唐宗之動天下兵皆不免敗歸女眞契丹片甲不還此不但代有名將蓋養兵有素故也設置田柴科以兵爲名者田可以足衣食柴可以備樵㸑每有緩急人自爲戰所以遇敵必勝者也我國之兵不但無以自活又從以納布富强者百般謀避疲癃者僅僅充數觀於壬辰丙子之土崩瓦解可知猗歟我英宗大王深燭弊源特行減匹之法殘氓疲卒至今蹈舞於仁天化日之中而行之四十餘年黃白也隣族也百種病敗猶復如前日此無他有司之臣不能對揚德意拔本塞源之致且以京司吏屬沾丐無術巧作名色多般加徵今皆一切革罷使皆歸農春秋自各道營鎭廣加操鍊優其賞典不出十年可得幾萬精兵言者每以爲一匹之減國用之不足官民之受弊已無可言今欲一切停罷則何以充其代而給經用乎大抵我國三面距海魚鹽之利山澤之産無物不有所患者人多遊手地有遺利苟使理財之臣得其方便則不加賦於民而用自有裕高麗之時無良役之法數十百萬之兵一朝調發糧餉無乏中國誅求不勝其多布以萬計馬以千數應辦無匱今則隨事罄竭觸處窘急者無他用之者不知爲節生之者不得其道故也其七曰戶籍之弊顧今漏籍之習無處不然而嶺南爲尤甚今年不如去年今式不如去式每曰逃亡相續民戶漸縮他邑之民不加多他道之民又不加多則逃亡之戶必無登天入地之理矣臣待罪英陽適當壬子歉荒之時區劃設賑有籍者分還計糧無籍者方許付賑而飢口至於八百之多此皆漏籍之類以其漏籍之罪不欲付賑則又不忍立視其死逮至甲寅秋又收乙卯式戶籍單子則癸丑付賑之民殆無一人新入籍者視英一邑他邑可推遍閱各邑帳籍則班戶外民戶元無十數人同一籍者皆稱鱞夫獨女以理推之鱞寡未必無子女富實之民輒以其壯子長女稱爲奴婢此則圖免良役之計也民習之巧惡固無可言而與其虛戶比摠無寧括戶充數今當式年收籍之時申飭各色多般檢察俾無無端漏籍之弊亦足爲增戶添丁之一道矣其八曰文敎不振之弊嶺南在諸道最稱文獻之鄕讀書者必準萬遍著書者輒期等身群經註脚如誦已言語類大全無不融通一番踰嶺見者不問知爲嶺南巨儒近年以來讀書種子幾乎絶稀年至强仕輒停科行間或屢占發解必欲成名白首濩落家徒四壁則後生輩以文爲戒絶意科業究其情亦云慽矣國初名碩多出嶺表人才之生豈有古今之異而其所以陶鑄而奬拔之者今不如古也謹按國朝故事通邑大都皆置敎授如先正臣李彦廸之爲慶州敎授故相臣李元翼之爲平壤敎授卽其可據之例也不但大邑小邑亦然臣待罪漣川取考邑誌則縣監一人敎授一人今雖不能遽復古例各邑文蔭守令必責敎養之效簿牒之暇或講確經旨課以程文不但文風之丕振抑亦爲官長砥礪之道矣其九曰武力不競之弊人之恒言曰嶺南之武藝不及西北天之生材豈或有南北之別而顧其習尙風氣有所不司故耳本道地濱萊海桑土之戒不容少忽而人心狃安南顧之憂反有輕於西北且嶺人所以自視者亦甚欿然雖以年前庭試時事言之一道赴擧之數不滿百人致勤飭敎行關之擧此莫非爲守令者不能奬勸課督之罪也自今以後邑課營試逐年設行水鍊陸操量時董飭則不惟武衛之可奮抑將南虞之永息矣其十曰擇守令凡此九條何莫非民邑之急先務而苟求其要無出於擇守令三字符今之爲守令者孰不欲殫竭報效爲道臣者或罷或貶莫敢容顔私於其間則凡在字牧之任者不可爲不擇而無論賢不肖才不才一廉字最爲要道此眞德秀政經中特標廉平公正四字爲政治之本而廉之一字爲開卷第一義也向來淸白吏抄選之命聖意所存孰不欽仰而臣則妄竊以爲抄選於身後固足爲風礪警俗之方奬用於目前尤可爲生民保安之道內而卿宰外而方伯各擧廉謹節約可合守令之人待窠差遣則上項九事次第咸擧矣臣於再昨筵退之後宿病添劇轉動無路一日之間再違召命終宵怵惕如難自容待曉封章言亦草草臣罪至此益無所逃伏乞聖慈俯垂矜諒亟削臣職仍治臣罪以肅朝綱以安私分千萬幸甚臣無任云云省疏具悉向筵使之年使之言爾果退有此疏皆屬實情實事許令廟堂逐一論理稟處以爲實用之一助爾其勿辭察職